Z A P I S N I K
 
22. sjednice Vijeća Mjesnog odbora Mlinovi,
održane u četvrtak 30. ožujka 2023.
u MO Mlinovi, Jahorinska 5,
s početkom u 18.00 sati 
 
Nazočni  članovi Vijeća:
Sendi Numan, predsjednik Vijeća
Silva Vresk, potpredsjednica Vijeća
Marko Erdeljac, član Vijeća
Zlatko Domljan, član Vijeća
Gordan Vergles, član Vijeća
 
Sjednicu vodi Sendi Numan, predsjednik Vijeća
Zapisnik – Silva Vresk, potpredsjednica Vijeća
 
             Predsjednik Vijeća konstatira da je na sjednici prisutno 5 od 5 članova Vijeća.
             
             Potpredsjednica Vijeća snima sjednicu o čemu su nazočni obaviješteni. 
            Predsjednik Vijeća daje na glasanje zapisnik sa 21. sjednice koji je jednoglasno prihvaćen.
             Predsjednik Vijeća daje na glasanje dopunjen dnevni red sa dvije točke koji je  jednoglasno prihvaćen.
             Na početku sjednice prisutan je g. Damir Žnidarec.

 
DNEVNI RED:


1. Štirovnička 11 – Zavižanska, problem istjecanja fekalija 
2. Zahtjev za povremeno korištenje prostora mjesne samouprave
3. Tekuća problematika 
4. Pitanja, prijedlozi i obavijesti


1) Štirovnička 11 – Zavižanska, problem istjecanja fekalija 
 
Na poziv potpredsjednice Vijeća na sjednicu je došao g. Damir Žnidarec, jedan od stanovnika koji žive na kraju Štirovničke ulice, radi problema istjecanja fekalija. To je problematika na koju VMO Mlinovi na inicijativu potpredsjednice upozorava godinama i traži hitnu sanaciju i trajno rješavanje problema. Preko Gradske četvrti Podsljeme slani su zahtjevi za očevid i inspekcije nadležnih institucija ali problem nije do danas riješen.

G. Damir Žnidarec je iznio činjenice i opisao situaciju istjecanja fekalija koje cure cestom pri čemu se širi neugodan miris te pokazao nazočnima video zapise i slike navedene problematike. Zatražio je hitno rješavanje dugogodišnjeg problema s kojim su suočeni stanovnici koji žive na kraju Štirovničke i Zavižanske ulice. 

Nadalje, u zaprimljenom odgovoru Vodovoda i odvodnje d.o.o., Sektora za ekonomske poslove, Službe za prodaju, Odjela za odnose s korisnicima od 27. ožujka 2023. koji je upućen Gradskoj četvrti Podsljeme navodi se da je curenje otpadnih voda uzrokovano nefunkcionalnim kanalskim priključkom i da je Vodoopskrba i odvodnja d.o.o. prije više od dvije godine pokušala predmetni priključak popraviti pri čemu je spriječena zbog izričitog protivljenja jednog od suvlasnika zemljišno-knjižne čestice po kojoj prolazi javni kanal te se od tada vodi sudski postupak kako bi se sudskom odlukom dopustila intervencija i popravak priključka kojim bi se isti doveo u trajno funkcionalno stanje. 

Zbog svega navedenoga VMO Mlinovi donosi zaključak kojim upozorava na ozbiljnost navedene problematike i apelira na nadležne institucije da se uključe u njegovo hitno rješavanje. Obzirom da sudski spor može trajati još godinama, VMO Mlinovi donosi odluku da se uputi dopis na nadležne institucije u kojem se upozorava da osim neugodnog mirisa, stalno izlijevanje fekalija predstavlja potencijalnu zdravstvenu ugrozu za zdravlje ljudi i životinja te apelira da se nadležne institucije uključe u njegovo hitno rješavanje iznalaženjem rješenja koje bi omogućilo hitnu intervenciju u cilju sanacije i trajnog popravka nefunkcionalnog kanalskog priključka. Nadalje, a obzirom na sve navedeno, VMO Mlinovi predlaže podnošenje prijave radi ugrožavanja zdravlja ljudi i životinja te traži povratnu informaciju o poduzetim koracima i aktivnostima kako bi o istome mogli informirati zabrinute stanovnike.
 

2) Zahtjev za povremeno korištenje prostora mjesne samouprave

Odobrava se korištenje prostora mjesne samouprave Domovinskom pokretu (DP) u čitaonici u zatraženom terminu svaki drugi četvrtak u mjesecu u terminu 20:00 do 22:00 sati.

3) Tekuća problematika

2.1. Predsjednik Vijeća izvještava da je g. Strugar, Jahorinska3, zamolio da se uz ogradu između njegove parcele i parcele mjesne samouprave u dijelu uz sjenicu posade borovi/čempresi koje bi omogućilo privatnost i predstavljalo vizualni paravan. Spreman je sam financirati isto. Vijeće MO Mlinovi donosi zaključak da se zasadi 4-5 kom čempresa koje će se financirati iz asfalterskog programa.

2.2. Predsjednik Vijeća izvještava o naručenim aranžmanima i kandilima za obilježavanje Dana državnosti, Dana pobjede i domovinske zahvalnosti, Dana svih svetih i Dana sjećanja na žrtve domovinskog rata.

2.3. Predsjednik Vijeća napominje da je prijavio da ne radi rasvjeta u dječjem parku preko puta Spara.

2.4. Predsjednik Vijeća izvještava da je Gradska četvrt poslala dopis Gradskom komunalnom redarstvu u vezi nepropisnog parkiranja automobila vikendom na lokaciji Mlinovi 28 (kod restorana Okrugljak) i problematike parkiranja automobila s obje strane u Durmitorskoj ulici koje onemogućava kamionima Čistoće da pokupe komunalni otpad, sa zahtjevom za povratnom informacijom o poduzetom.

2.5. Predsjednik Vijeća izvještava u vezi ponovne aktualizacije i slanja dopisa da se hitno realizira iscrtavanje zebre na lokaciji Mlinovi 123. Stupići su postavljeni ali se kasni s iscrtavanjem zebre.

2.6. Predsjednik Vijeća izvještava da je predsjednik Gradske četvrti Podsljeme g. Kompesak  zatražio sastanak sa Povjerenstvom za ploče za označavanje imena ulica i trgova, spomenike, skulpture, spomen ploče, sakralna obilježja i umjetničke instalacije Gradske skupštine Grada Zagreba kako bi zatražio da se još jednom razmotri predloženo oblikovno rješenje spomen obilježja ovlaštenog arhitekta Ivice Paukovića nakon iznesenih činjenica i stava MO Mlinovi kao i članova obitelji poginulih i nestalih branitelja.

2.7. Predsjednik Vijeća izvještava da se u Jahorinskoj ulici čeka zatraženo postavljanje prometnog znaka ograničenja brzine na 30 km/sat i zone usporenog prometa, te promjena smjera.


3) Pitanja, prijedlozi i obavijesti

3.1. Predsjednik Vijeća obavještava o promociji knjige „O zagrebačkim mlinovima u Mlinovima“ koje će se održati dana 22. travnja 2023. u 19 sati u prostorijama mjesne samouprave Jahorinska 5. Sudjeluju Vladimir Tarnovski i Zvonko Pađen. 

3.2. Član Vijeća Gordan Vergles ponovo ukazuje na problem Snježničkih stuba i potrebu za hitnom sanacijom. Smatra da problem predstavlja ozbiljnu ugrozu po sigurnost stanovnika koji ih koriste zbog lošeg stanja stuba. Napominje da se već dogodio slučaj da je stanovnica slomila nogu prilikom korištenja stuba. Stoga opetovano požuruje realizaciju projekta i sanaciju stuba. Podsjeća da nismo dobili povratne informacije koje je Vijeće već tražilo.

 
Sjednica je završena u 18:58 sati.
       
KLASA: 024-08/23-003/619
URBROJ: 251-13-11-2/003-23-2
Zagreb, 30. ožujka 2023.

                 Zapisnik sastavila:
	Silva Vresk, potpredsjednica Vijeća   

Mjesnog odbora Mlinovi
                                                                                                            Sendi Numan



